钦定古今图书集成/明伦汇编/交谊典/第065卷 > 《为韩同年上河阳李大夫启》前人
## 钦定古今图书集成/明伦汇编/交谊典/第065卷 > 《为韩同年上河阳李大夫启》前人

某启。某材术空虚，行能无取。因缘慰荐，得记姓名。刘
弘一纸之荣，方斯未重；季布百金之诺，比此犹轻。昨
者李涿侍御北来，又蒙降以重言，将之厚意。望辉光
而便同簪履，在负荷而何啻丘山。况某姻婚，早联门
馆。外舅以列藩之故，家人延自出之恩。重叠依投，绸
缪顾遇。东床坦腹，早已愧于郗公；朱邸曳裾，复欲阶
于谢掾。傥复清风时至，丹慊获申。实于生前，识其死
所。伏希恩察。谨启。